정조 23년 · 목
疏略曰目下民憂惟在荒政向無代播之令則幾萬生靈將入涸轍何幸蠲稅之命勸農之擧先期預頒村村盡力無靑者變作黃雲而本邑水田元總都不過九百七十二結零內早移者僅爲二百五十七結零其餘皆是未移晚移者耳取考災總則每年白徵爲三十八結零故屢加査實則壬子大水川邊田畓多被墊沒翌年勘災自巡營不問虛實直爲還起與嶺南癸丑還起毫無異同故隱漏四十結親執詳査以充其數列邑災總仍爲採問則舊初不一千六百九十三結零外壬子川浦沙之癸丑甲寅還起者爲五十八結零自壬子至今六七年之間眞箇還實者其數必多而初不區別混同責稅故幼弄白徵在處皆然嶺南査陳今未知何以究竟而宜無彼此之別一番査陳在所不已臣旣以査陳事發端請以田軍糴三大政及漕弊吏弊邸弊雇馬等弊悉陳之噫田政之壞誠極矣十年査陳二十年改量卽金石之典而公然廢却今至七八十年故量案擧皆刓缺田形無不變置守令踏驗雖在事目新舊難知以莫重莫大之政不可不畀之監色之輩而所謂監色類多奸猾上營勘債京司情錢歲增月加反畓濫稅續田入陳無所不至蓋反畓云者卽元田之爲畓者也庚子改量之後老農之巧於謀食者地形之便於引水者無不作畓大邑或過千餘結小邑則亦至三四百結本邑改量纔過四十餘年反畓猶近四五十結他邑可知田畓之互換雖若無損於國家米太所捧不啻懸殊而此猶餘事六等出賦自是常典而中間濫捧率以高總則民有偏苦之歎田不給災亦是常規而每於年分混入災減則國有兩失之弊此豈可因循而置之乎續田云者卽量後之降續者也水旱極傷之時元田續田何間於被災而元田則不許入陳續田則猶爲懸頉故續陳二字便作幼弄之蹊逕符同營吏漫漶磨勘外似今災內實永頉今年如是明年如是國結之減縮當爲幾許新起加報雖有定式以此補彼得失判異秪爲奸吏籍口之資耳凡此數者皆是易知之事守令不能摘發上司一任其奸僞者皆由量案之不明若使量案明白而舊畓反畓元田續田秩然懸錄無相混雜則奸猾何敢售計賦稅何至減縮乎大抵我國之制稅入至輕貢案至重一歲所入不能當一歲之費故自古名碩之論皆以爲貢案則先爲釐正田結則稍爲加斂然後民力不困此雖切至之論以今人才固難輕議而爲今之計惟在査陳改量而此非朝令夕行之事以待年豐改量之意預加飭諭於各道守令使於元帳所付舊量總數之中雜頉幾何隱漏多少或爲摘奸或爲査出而浮費之措處擧行之條件先出意見論報營門察其能否漸次施行則人皆思礪事當就緖而邑奸之欺蔽者土豪之沮戲者先施重律斷不饒貸則可責其效矣軍丁之弊亦極矣究其弊源都在閑丁之不足昔在肅廟朝收布元額僅爲三十餘萬而猶不勝其弊特命査正時則故相南九萬職在中權實主其事各道軍案列邑民總收聚京司親執爬櫛校生有落講之罰忠義設査實之廳經年閱月嚴覈明括屢萬虛額僅得充數良丁之難自古如此矧今刊册所在之數比之前日不啻倍簁則其所査括尤宜自別而法綱則近益解弛民習則日就巧詐百詐鑽穴圖免身役哀此殘民偏被其苦臣於年來屢奉恩命周行各道則海西之校生除講已極駭然而關西之納錢陞鄕有蔭閑游尤爲弊端故所在軍案便成虛錄夫陞鄕之類固宜罰定而尙不擧論者未知何故有蔭之特免身布蓋出於激勸武士之盛音而族屬之混入奸民之投屬者不一其端嶺南湖西卽士夫之鄕强班武斷官吏慴伏籬下之隱丁良民之冒賤動至千百而校院濫募之外完文免役亦無其數春曹勳府宗簿各司之不採根派行關頉役者項背相望營屬官屬之私募契房亦極夥然故臣於大邱出道時各廳募案試爲考見則厥數殆過數千列邑所在推此可知除番除講者宜先査定而隱丁冒賤完文冒頉者及私募契房之類竝行嚴査施以重法然後方有下手之地而良役實總雖是不刊之典不緊名色之如各營軍官牙兵之屬亦加商略稍減額數則庶有一分之益矣六道所在選武軍官之弊又爲難捄蓋當初定式以閑散中家計稍裕者二萬二千五百人抄擇充定以收其布雖出於目前給代之策閑丁之所以爲難者政由此輩之游衣游食抵死圖避之致耳雖其官長任怨力行日日而搜括朝朝而疤定猶患其百般謀頉況於事目明示區別則積穀十餘石以上者孰肯入於軍役哉歲月稍久之後竝與軍官羞稱其號假托先蔭冒稱幼學而不與其選則數萬身布自歸至殘之民尤可痛惋者平居閑游自同班族及其都試借名冒擧以圖直赴者滔滔皆是而用情之律降定之法莫之加焉則何苦納布乎於其節目更加申嚴本非士族而無所應役者及借名冒赴者竝爲抄定於都案前所濫入者移定他役則屢萬軍額不勞可得矣糴政巨瘼則元會常賑之耗縮軍門移劃之高峻爲切至之憂元會尙矣常賑設置關係何如近益耗損殆不成樣以道內元數言之軍資穀之換名元會者六千六百五十餘石而每年加下之三千餘石之尙未還報以致各邑之虛留者莫曉其故而若除此數則所存又減半常賑穀則雖爲二十二萬三千二百石牟雜穀除之則租爲五萬八千餘石米爲一千八百石零而昨冬之停退代捧今春之詳定會減賑穀所下又爲計除則餘者無幾此蓋各衙門穀數太多不論停退中者乃至十餘名色荒歲停退何等盛典而均是公穀分別彼此豈不有斑駁之歎乎自今伊始更爲定式勿論某穀竝許停退則事體利害俱爲便當而常賑米一千石又有間年上納之例矣此是經費所關年例應行雖不可闊狹米條都數如是些略則不得不以租準作而災年作米非但民弊之可念一例輸納無所撙節則不出數年必致罄竭以公以私宜思稱停以此上納移定他道而姑待稍裕則亦爲除弊之一端軍門移劃本非古制當減布之時各營木邊擧多不足則米保折半換作木保米邊不足則以新結米及餘結米除出三萬三千八百七十餘石分定各道使之直納三軍門而本道所納爲三千五百石自外面看之二疋則非曰不減米代則非曰不給若論其實則許多民瘼職由於此何者結米二斗價止五錢則本非精舂之穀餘結所出亦是大同則初非別件之物而移劃營門特令直納則品色極其精好斗斛別爲高厚蓋營門威令本自嚴重庫色操切有倍他處稅穀數包不能營納一包故沿邑窮民擧多逃避樂歲猶然荒年可推其爲切骨之痛奚止於二疋之役哉列邑民願皆以爲旣是給代則輸納均廳移送營門少無所妨云訓局料米出自度支不使直納者蓋有深意今亦依此恐無不可臣於雙樹山城餉穀事亦有一得之愚夫本城所在雖在都會周回僅止數里人家未滿百戶體勢控搤別無關防之重而所在餉穀則米太合爲三萬四千餘包別設中營使之主管設始雖曰嚴重近來居是職者率皆老病無用之人威重不足以束濕綜理不足以察奸數多軍餉一任下屬吏逋民反視若常例山城校卒之至貧無依者亦皆有數百石倉逋以公州一境之民言之營還邑還之外又添餉穀一戶所受少不下十數石遠面民人苦於受納則行賂不受十之六七防納作弊長利仍分無所不有若不及今釐正更無着手之處且以事理論之一片孤城之內積置三萬餘石無關於不虞之備徒作奸猾之藪以長剝割之習者事極無謂今於元穀中分其折半城中只留一萬五六千石嚴其分守之法其餘盡爲糶糴於沿邑穀少處存其餉名俾作民還則於國無所損於民爲實惠中軍以年少有踐歷者各別擇差或以營將兼管則近百年宿弊可以漸蘇矣牙山漕倉亦爲七邑之痼弊嶺湖以南漕運之邑水路截遠險阨甚多分其左右屬之漕倉一齊捧上領運輸納事勢固然今此本道則水路便近險處無多五十四邑之中作木者十四邑站運者六邑直納江都者一邑賃船上納者三十一邑則漕倉所屬不過七邑七邑之內大同之別爲賃船者數邑折半作米者三邑上納都數雖因豐歉有所增減都不出萬餘石內外皆令賃載或令作木別無損益而旣立漕倉則該色之操縱船直之濫捧遠民之稱冤擔却一邊朝家所費大略說去則漕船十二隻十年改造五年改槊而改造時則一隻會減米爲四十八石木爲五同改槊時則米爲十石木爲十五疋漕運時每船料米犒米爲一百石零每隻漕軍四十八名各給復二結改造則加給一結騎船時又給衣資木各一疋統計十二隻宂費幾爲漕米十分之二況其改造改槊輪回擧行無歲無之島松許䂨雖有定數締結山直納賂營屬冒禁濫䂨作板賣買有駭聽聞而舟漕邑永定差員之後凡百弊瘼姑爲闊略因一無益之漕倉宂費則若此松禁則不嚴民冤則無窮而尙不變通者恐未得當臣待罪稷山時詳知隣邑之形便溫陽天安則皆近海邊木川有白石浦與貢津相望則賃船輸納何所礙掣而必使移納貢津者可知其歸重漕倉而民弊多寡水路遠近未及詳察而然也況今大同皆許私載而稅納則一定不易同一上納而或許或否者有何不便之端乎淸州全義燕歧等三邑依山據野浦口甚遠當初之不以錢木磨鍊者莫詳其故大同設行時始以折半作木而稅穀則亦不擧論同一賦稅而或木或米者亦無苟簡之弊乎每當納稅之時無論沿峽俱難輸穀故民人輩皆齎錢貿米於浦所倉色之執錢浦民之防納遠民之浮費十倍他邑衆口號冤正供體重雖難撓改國家所捧無別木米民邑省弊不啻天淵乞以此意俯詢廟堂毋論稅大同溫陽等三邑皆許賃船淸州等三邑亦許純木仍罷漕倉則公費可除民瘼可祛至於賃船各邑事亦有不可不釐正者公私斗斛本有定制而近來各邑任意造作官斗場斗旣異其制還斛稅斛又無定規種種奸弊不可殫記而稅大同捧上之時色吏船漢互相符同同其大斛之中又爲闊狹者卽其伎倆近來京江船人執籌之後弊端尤甚蓋前日則船人進退都在本邑故其所徵索猶可禁戢而執籌下來則此無進退之權彼有憑藉之弊科外加斂斛上優厚轉相慕效必充意慾又於開倉前先或下來討食於色吏之家作拏於捧稅之際全沒忌憚惟事徵斂此等之習在所痛戢稅穀裝載雖有舟中之滲漏京司濫用旣有加升又有雜費則此豈有不足之理所以致此者斛子不均而然也近聞洪州牧有舌盒斛子之制上設蓋板以之開闔故其爲捧上視他稍歇民皆稱更推此一事亦可知爲弊之大竝以此意詢問有司別定制度嚴立科條則生民實惠恐莫踰此臣之條陳凡爲四弊而四弊之本官吏是也今之官吏古之掾屬少習刀筆諳練故事挾其斗筲之才從事錢穀之間爲善則難爲惡則易故朝家所以簡取其額定給復戶而元惡鄕吏別置其律者誠以閑雜之類不可以多聚亦不使放縱俾有作奸犯科之弊也夫何近日蕩無舊制目不知書手不握籌者冒避身役皆入吏案大邑至數三百人小邑過八九十人左右千托圖占房任公貨之偸弄國穀之負逋惟意所欲看作能事此不刊汰則邑何以蘇弊民何以安業宜遵舊制毋得增減文筆可堪吏役者外竝爲汰定於軍役則非特爲懲勵之方亦必有畏愼之效邸吏徵債及雇馬添載等事雖屬瑣屑亦係民邑痼弊夫外邑官屬之上京者酒食盤纏不得不籍賴於邸人則俱邊徵債郭謂不可而甲倍之不足至於三四倍三四倍之不足至於十倍二十倍而分族侵隣急於公債爲官長者雖欲禁止此皆京城脂滑之徒或訴備局或托營門飭關星馳號令風生此胡大事若是嚴督使無辜平民橫被其害乎利上生利之習固宜嚴禁而族徵隣徵之弊尤合痛懲沿路雇馬雖非朝家之所知收聚民力設廳備立者蓋以進上之所重自別村民私馬倉卒難得故以其會減之價出給雇廳計息載運卽是通行之例各道添載近益著重列邑雇馬無不生弊在十一月令統營生大口進上二十一馱來到本郡故試爲稱量則每馱爲四百餘斤問其數爻元進上六百七十尾外人情條七百尾饋問條近千尾及校吏之私卜錢貫同爲添載云而不得馬運乃用人夫則自本郡至文義六十里之間馱價不足至於四十餘兩其後靑魚進上時卜物添付亦如此封餘饋問雖有其規何可進上添載以傷事體近聞思津等大路所傳則進上時所入刷馬殆無定數甚至於領來校吏擦改草料增其馱數責出馬貰以備情債故各處進上一時齊到則勒奪牛馬載輸以去事之無嚴莫此爲甚夫進上物種旣有定數刷價上下亦有其例以其添卜之多各邑從其所入馱數以報營門轉報該廳則自該廳雖有冒減之法中間幻弄亦有其弊故沿邑刷價之一年會減者或至數百石以此論之非止民邑之弊而已亦遵大同事目每一馱二百斤之外或添私物致入挾馬者這這摘發重勘則庶除積弊竝令廟堂稟處焉批以本邑每年白徵三十餘結之査充爾可謂擧職十年査陳二十年改量爲金石之典而抛置爲百年內外受困者小民寧不哀矜反畓濫稅續田入陳爾之說弊誠是矣與軍政糶政之弊竝下廟堂粘啓稟處而各衙門穀之不入停退軍門移劃米之爲民痼瘼爾言尤是此兩條所令拔例消詳稟處雙樹城餉事聞之久矣爾又言之問于道臣使之具意見狀啓中軍擇差事令兵曹稟處牙山漕倉捧稅事其弊可勝言哉近於筵席屬有提及大抵五十四邑之中惟七邑偏受其害豈不無義之甚乎此一款與賃船各邑民弊事必以的確矯捄之方籌坐時爛商與附陳諸條一一稟處